GUNKUL คว้างาน กฟภ. มูลค่า 483 ลบ.ดัน backlog พุ่ง หนุนเติบโตมั่นคง
GUNKUL คว้างาน กฟภ. มูลค่า 483 ลบ.ดัน backlog พุ่ง หนุนเติบโตมั่นคง
GUNKUL คว้างาน กฟภ. มูลค่า 483 ลบ.ดัน backlog พุ่ง หนุนเติบโตมั่นคง
20 ก.พ. 2563

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า การไฟฟ้าส่วนภูมิภาค (กฟภ.) ได้พิจารณาตกลงให้ บริษัท ฟิวเจอร์ อีเล็คทริคอล คอนโทรล จำกัด (ส่งออก, ขายส่ง, ขายปลีก, ให้บริการ, ผู้ผลิต) ซึ่งเป็นบริษัทย่อยของ GUNKUL เป็นผู้ดำเนินการก่อสร้างสถานีไฟฟ้าอินทร์บุรี จังหวัดสิงห์บุรี, งานจ้างก่อสร้างสถานีไฟฟ้าบ้านไร่ จังหวัดอุทัยธานีและงานจ้างก่อสร้างสถานีไฟฟ้าหล่มเก่า จังหวัดเพชรบูรณ์ คิดเป็นมูลค่าโครงการ 482.578 ล้านบาท โดยคาดว่าจะก่อสร้างแล้วเสร็จพร้อมจ่ายไฟได้ภายใน 540 วัน
“ธุรกิจพลังงานทดแทนมีแนวโน้มการเติบโตอย่างต่อเนื่อง ซึ่งจะเห็นได้ว่า ปัจจุบันมีผู้ประกอบการทั้งภาครัฐและเอกชน หันมาให้ความสำคัญและมีการลงทุนมากขึ้น ซึ่ง GUNKUL มีความพร้อมอย่างเต็มที่ในการดำเนินโครงการต่าง ๆ ด้วยประสบการณ์ซึ่งอยู่ในวงการอุตสาหกรรมไฟฟ้ามายาวนาน รวมทั้งมีทีมงานที่เปี่ยมคุณภาพ จึงทำให้ได้รับความไว้วางใจในการดำเนินโครงการดังกล่าวจากการไฟฟ้าส่วนภูมิภาค ซึ่งการได้รับงานในครั้งนี้ จะช่วยเสริมศักยภาพด้านการแข่งขันให้สูงขึ้น รวมถึงรายได้ที่จะเพิ่มขึ้นในอนาคต“ นางสาวโศภชา กล่าว
อย่างไรก็ตาม บริษัทฯ ยังคงมุ่งมั่นเดินหน้าขยายธุรกิจเพิ่มขึ้นทั้งในและต่างประเทศ รวมถึงจะเข้าร่วมประมูลโครงการต่าง ๆ ของการไฟฟ้าส่วนภูมิภาค (กฟภ.) การไฟฟ้าฝ่ายผลิตแห่งประเทศไทย (กฟผ.) และการไฟฟ้านครหลวง (กฟน.)  เพื่อขยายโอกาสการเติบโตทางธุรกิจด้านพลังงานอย่างมั่นคง อันจะนำมาซึ่งการสร้างผลตอบแทนที่ยั่งยืนให้กับผู้ถือหุ้นต่อไป